En føderal amerikansk domstol har anerkendt en ny valuta, de såkaldte bitcoins på lige fod med andre valutaer. Bitcoins findes kun som digital valuta.

En sag om svindel med den digitale valuta - de såkaldte bitcoins - har fået en amerikansk domstol til at blåstemple den digitale valuta på lige fod med andre valutaer. Det skriver Politiken.dk.

Sagen drejer sig om firmaet Bitcoin Savings and Trust (BTCST), der blev sagsøgt for pyramide-svindel af SEC, som er en amerikansk myndighed, der holder øje med salg af værdipapirer.

Bitcoins er en digital valuta, som ikke styres af nogen bank, og som ikke kan benyttes i det allerede etablerede banksystem. Bitcoins kan overføres via en computer eller en smartphone uden en mellemmand i form af en bank.

Formanden for BTSCT Trendon Shavers formåede at skrabe 700.000 bitcoins til sig hvilket svarer til omkring 25 millioner kroner.

Angående sagen, så argumenterer Shavers advokater for, at da bitcoins er en digital valuta, hører den ikke under SEC's domæne, og Shavers kan dermed ikke blive sigtet efter amerikanske regler.

Det er dommeren i sagen, Amos Mazzant, dog uenige med dem i. Han vurderer, at da man kan bruge bitcoins til at handle med, og at man kan veksle valutaen til eksempelvis amerikanske dollars, så er bitcoins sidestillet med andre valuta.

- Den eneste begrænsning, Bitcoin har, er at den kun kan bruges de steder, der modtager valutaen som betaling, skriver dommeren.

Bitcoin er stadig i sin spæde ungdom, men nu bliver den altså godkendt som officiel valuta i USA.

Der er allerede enkelte danske webbutikker, der tager imod den digitale valuta. Man kan frit veksle sine danske kroner til bitcoins.